MBK SPU Nitra - VŠEMvs Karlovka Bratislava 71:76 (16:16, 14:20, 20:22, 21:18)
V 1. kole SBL mladý tím trénera Urbana hostil vysokoškolákov z Bratislavy, ktorí sú nováčikom súťaže. Skóre otvoril americký legionár Ward smečom. V prvej štvrtine však domáci len dobiehali tesný náskok hostí, vedených trénerom Milanom Černickým. Po trojke Kucsu viedla Karlovka 16:12, ale remízový stav periódy zariadil šestkami Šimončík. Bol to duel dvoch tímov podobného rangu, palubovka väčšinou patrila menej skúseným hráčom, ktorí toho doposiaľ v extralige veľa nenahrali, a tomu zodpovedalo aj dosť chýb a technických nedostatkov na oboch stranách. Domáci mali dobrú pasáž, keď Čiernohorec Lalič troma šestkami upravil na 28:24, ale potom za 4 minúty dali iba jeden kôš a hostia si vytvorili polčasový náskok – 30:36, keď 2 sekundy pred koncom trafil trojku Abrham. Po obrátke Lalič znížil na 39:40, ale nasledovala osembodová séria hostí, ktorým sa rozohral Žilik a ťažili aj z útočného doskoku. Po koši Hofericu viedol nováčik už 57:46 a domáci tréner urban len márne hľadal optimálne zloženie zostavy, ktoré by nasmerovalo Nitru k víťazstvu. Po dvoch trojkách hostia viedli na začiatku štvrtej štvrtiny 64:52, neskôr upravil Lehman na 57:70. Vo zvyšnom čase síce domáci robili, čo mohli, a skresali rozdiel, ale už len naháňali zajaca za chvost, a tak si víťazstvo rozdielom 5 bodov odniesla Karlovka. Druhý pokus o víťazstvo budú mať Nitrania už v stredu opäť doma proti Spišskej Novej Vsi.
Rozhodovali Kúkelčík, Kovalčík a Turček, TH: 23/15 - 24/15, fauly: 23 - 22, trojky: 2 - 5, 400 divákov.
SPU: Novysedlák 12, Ward 8, Ábel 5, Kysela 2, Jánošík 2 (Lalič 21, Vido 11, Šimončík 6, Teplan 2, Samek).
KARLOVKA: Hoferica 16, Židzik 10, Kožár 9, Bečarik 6, Lehman 2 (Žilík 13, Dědeček 8, Abrham 6, Kucsa 3, Hlivák 3, Stránsky).
Ostatné výsledky 1. kola: Spišská Nová Ves - Handlová 76:95, Levice - Prievidza 65:64, Komárno - B. Bystrica 91:75, Inter - Svit 98:92.
Urban: Karlovka vyhrala zaslúžene
Tréner Nitry Ľubomír Urban vyzdvihol útočné doskoky súpera. Jeho tím mal nedostatky v osobnom bránení.
Ako ste videli zápas?
- Stretli sa dve pomerne vyrovnané mužstvá, ktoré využívajú v tomto ročníku najmä slovenských hráčov. Za kľúčové by sa dalo povedať, že v aktivite v obrane sme zlyhávali v hre 1 na 1. To bolo rozhodujúce, z čoho vyplynulo aj časté prečíslovanie. A hlavne útočné doskoky súpera boli kľúčové. Karlovka zaslúžene vyhrala, bola lepšia minimálne o tých päť bodov. Nám sa nedarila streľba z poľa, čo sa dalo aj predpokladať. Preto sa zrodil tento výsledok.
Boli ste s ničím spokojný zo strany vašich hráčov?
- Je to prvý zápas, vstup do sezóny. Treba sa oťukať v tejto súťaži, máme nový káder, nové možnosti. Čaká nás ďalší zápas. My sme ako ostatné tímy netrpezlivo čakali, kým sa to začne. Teraz sa to bude kvasiť navzájom vo vnútri, je pred nami dlhá súťaž. Poznatky z dnešného zápasu chceme zužitkovať do tých ďalších, aby boli úspešné pre nás.
Veľké zadosťučinenie pre celý klub
Tréner Karlovky Milan Černický zdôraznil, že viac sa bojovalo, ako hral kvalitný basketbal. Veľké očakávania nováčika sa naplnili tým najlepším spôsobom.
S čím ste dnes prišli do Nitry?
- V prvom rade sme chceli dobre brániť, čo sa nám aj celkom podarilo. Dostali sme málo trojok, vyrovnaní sme boli v doskokoch. V tábore Karlovky vládla veľká zvedavosť a veľké očakávanie, predsa len, bol to prvý zápas v extralige pre klub. Dopadlo to nakoniec na výbornú, samozrejme, boli tam chyby na oboch stranách, viac sa podľa mňa bojovalo, ako hralo. Nám je to však jedno. Víťazstvo nám veľmi pomôže do ďalšej práce.
Boli útočné doskoky dôležitým faktorom výhry?
Určite áno, sú to body navyše. Po otvorených strelách sa tam presadili Žilík alebo Židzik.
Počítali ste s tým, že by ste Nitru mohli prekvapiť?
Chceli sme odohrať čo najlepší zápas. Nitru sme videli hrať na turnaji v Leviciach, verili sme si, že by sme mohli uspieť. Boli tam veľké očakávania, mohli sme prehrať o dvadsať, alebo aj vyhrať o dvadsať. Nakoniec to bol vyrovnaný zápas, ukázalo sa, že extraligové zápasy, okrem tých silných súperov, budú skôr o bojovnosti ako o kvalite. Ale podľa mňa časom sa to však zlepší.
Je pre váš klub tento výsledok veľká vzpruha?
- Určite, pre vedenie je to veľké zadosťučinenie, výsledok dlhoročnej práce. Stavili na mladých Slovákov, prvý zápas nám vyšiel, uvidíme, čo bude ďalej.
Fotogaléria Dušana Tarka